**Vigyázz, mit kívánsz!**

DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: **TÖRÖK ENIKŐ ANDREA**

Osztály: 1-2-3-4. osztály

A foglalkozás támája: **Vigyázz, mit kívánsz!**- drámajátékos foglalkozás

A foglalkozás célja: Kommunikációs és szociális kompetenciák fejlesztése. Kapcsolatteremtő lehetőségek gyakorlása. Figyelem, emlékezet fejlesztése.

Tantárgyi kapcsolódás: dráma, magyar nyelv, személyiségfejlesztés, zene és mozgás, erkölcstan, osztályfőnöki óra, rajz, vizuális kultúra.

Felhasználási javaslat: anyanyelv, személyiségfejlesztés órán vagy erdei iskolában.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2024- Tél-68. szám, szókártyák, íróeszközök, rajzlap, fenyő rajz, gömbök rajza.

Felhasznált irodalom: Szitakötő folyóirat-2024-Tél-68. szám-Szabó Attila:Vigyázz, mit kívánsz! <https://ligetmuhely.com/szitakoto/szabo-attila-vigyazz-mit-kivansz/>

Török Enikő Andrea 2023: Csicsergő, Corvin Kiadó, Déva

**A FOGLALKOZÁS MENETE**

-Hoztam egy verset, figyeljétek meg jól, milyen furcsa dolgokat lehet kívánni!

KARÁCSONYI KÍVÁNSÁGOK

Török Enikő Andrea

Karácsonyra azt kívánom,

teljesüljön régi álmom,

minden fura gondolatom

karácsonykor.

Most már egy kicsit cifrázom,

elmondom, hogy mire vágyom,

könyvek nőjenek a fákon

karácsonykor.

Hó helyett csak fagylalt essen,

bokrokon csoki teremjen,

mindig csak játszani kelljen

karácsonykor.

-Milyen furcsa dolgokat kívánt valaki ebben a versben?

- Könyvek nőjenek a fákon, hó helyett csak fagylalt essen, mindig csak játszani kelljen.

**JÁTÉK: ÁLDÁS VAGY ÁTOK**

El kell döntsétek, hogy jó, azaz áldás lenne, ha megtörténne, vagy rossz, azaz átokként hatna, ha bekövetkeznének a versben elhangzott óhajok. Akik úgy gondolják, hogy áldás, azok a terem elejére jöjjenek, akik úgy gondolják, hogy átok, azok a terem végébe menjenek. Mondom az óhajokat. Mindkét csapatból majd indoklást kérek, miért áldás vagy átok?

-Áldás vagy átok lenne, ha könyvek nőnének a fákon?

-Áldás vagy átok lenne, ha hó helyett csak fagylalt esne?

-Áldás vagy átok lenne, ha mindig csak játszani kellene?

A játékosok indokolják, a döntéseiket.

-Tanulság: Nem mindig jó az, ami elsőre jónak tűnik.

Elolvasok nektek egy olyan mesét, amiben a főszereplőnek minden óhaja teljesült. Figyeljétek meg, milyen óhajai voltak!

Szabó Attila:Vigyázz, mit kívánsz!

<https://ligetmuhely.com/szitakoto/szabo-attila-vigyazz-mit-kivansz/>

**JÁTÉK: ÜGYVÉD-ÜGYÉSZ**

Ha jól figyeltetek, bizonyára emlékeztek, miket kívánt Ormányi Tüttő. Néhány szókártyát kiteszek a táblára, melyek segíthetnek emlékezni, de le fogom venni, amint szóba kerül.

A szókártyákon a következő szavak vannak: színes haj, töltöttkáposzta, ágy baldachinnal, szúnyogok, fecskék, márványpalota, kincstár, 100 fős személyzet, gyertyatartó, medence, plazmatévé, sportautó, fodrász, terepjáró, helikopter, fröccs, felhő, távirányítós autó, miniszterelnök.

Ügyvédes és ügyészes játékot játszunk, mert egy jó ügyvéd mindent ki tud magyarázni, hogy megvédje a védencét. Aki jó ÜGYVÉD akar lenni, védje meg Tüttőt és magyarázza el, miért volt szüksége arra, hogy a meggondolatlan kívánsága teljesüljön!

Aki ÜGYÉSZ szeretne lenni, keressen minél több ötletet, miért rossz az elhangzott óhaj.

Pl.:Ügyvéd: Különböző színű hajat akart, mert azt akarta, hogy mindenki észrevegye, figyeljenek rá.

Ügyész: Be is festhette volna magának, vehetett volna parókát.

Ügyvéd:Töltöttkáposztát óhajtott, mert éhes volt.

Ügyész: Csinálhatott volna magának, ehetett volna mást.

Ügyvéd:Kényelmes ágyat és baldachint szeretett volna, mert pihenni akart.

Ügyész: Vehetett volna ágyat, készíthetett volna más fekvőhelyet.

Ügyvéd:Úgy döntött, hogy ne legyenek szúnyogok, mert mindig összecsípték.

Ügyész: Szúnyogok nélkül sok madár éhen halna.

Ügyvéd:Arra a döntésre jutott, hogy a fecskék füvet egyenek a réten, a szúnyogok helyett.

Ügyész: A fecskék sokat éheznének, ha ez történne.

Ügyvéd:A fecskék tüskés sünre vadásszanak, a zöld fű helyett.

Ügyész: A sün tüskéje megsebesítené a fecskéket…

Ügyvéd:Legyen háza, márványpalotája, hogy urasan élhessen.

Ügyész: Kisebb házban is boldogan lehet élni.

Ügyvéd:Kincstárat kért teli kincsekkel, hogy mindent megvehessen.

Ügyész: Nem minden a kincs.

Ügyvéd:Legyen 100 fős egyenruhás személyzete, hogy lessék az óhaját.

Ügyész: Egy embernek felesleges ennyi segítő személyzet.

Ügyvéd:Aranyozott gyertyatartót óhajtott, mert az mutatósabb.

Ügyész:Egy egyszerű gyertyatartó is meleget adhat.

Ügyvéd:Medencére vágyott, hogy bármikor úszhasson.

Ügyész: Fürdőkádban, tóban is fürödhet.

Ügyvéd:Plazmatévét kért, hogy modern eszköze is legyen a lakásban.

Ügyész: Okostévé nélkül is meg lehet lenni.

Ügyvéd:Állandóan készenlétben lévő fodrász álljon a rendelkezésére, szmokingban, hogy mindig a legjobb frizurája legyen.

Ügyész: Felesleges, hogy mindig ott legyen a háznál a fodrász, unatkozni fog.

Ügyvéd:Ferrari típusú sportkocsit kért, hogy száguldhasson.

Ügyész: Más autóval is utazhatna.

Ügyvéd:Legyen terepjárója, hogy a rossz úton is járhasson.

Ügyész: Nem muszáj a rossz úton is közlekedni.

Ügyvéd:Legyen egy helikoptere, hogy bárhová gyorsan eljusson.

Ügyész: Nem tudná kihasználni.

Ügyvéd:Kért egy fröccsöt, mert szomjas volt.

Ügyész: Ihatott volna mást is.

Ügyvéd:Felhőt kért a Nap elé, mert melege lett.

Ügyész: Levehetett volna a ruháiból.

Ügyvéd:Miniszterelnök akart lenni, hogy nagy hatalma legyen.

Ügyész: Nagy felelőséggel jár ez a munka. Ki kell érdemelni ezt a feladatot.

Ügyvéd:Távirányítós autót kért, mert gyermekkorában arra vágyott.

Ügyész: Vehetett volna magának.

-Szerencsére főhősünknek megjött az esze és rájött, hogy jobb neki az élete anélkül is, hogy minden kívánsága teljesülne. A feleslegesen teljesült kívánságok, csak röpke örömöt okozhatnak.

**JÁTÉK: MEGFOGHATATLAN KINCSEK**

Most, hogy megtudtuk, hogy figyelni kell a kívánságokkal, soroljatok fel olyan kincseket, melyek bár megfoghatatlanok, mégis értékük van.

-Szeretet, boldogság, egészség, hit, remény, munka, kitartás, összefogás, segítség, jóindulat.

Minden megfoghatatlan kincs felkerül egy ,,szaloncukorra” s aztán a fenyőfára.

**JÁTÉK: OKOS ÓHAJOK**

Minden gyerek kap egy fenyőgömb rajzot, melyre fel kell rajzolni mindenkinek egy okos óhaját, egy hasznos ajándékot, amire vágyna. Ha kész fel kell tenni a fenyőfára.

Fejezzük be a történetet egy karácsonyi dallal!

ZÁRÓDAL

**KIS KARÁCSONY, NAGY KARÁCSONY**

**Kis karácsony**, nagy karácsony,  
Kisült-e már a kalácsom?  
Ha kisült már, ide véle,  
Hadd egyem meg melegébe.  
  
Kis fenyőfa, nagy fenyőfa,  
Kisült-e már a malacka?  
Ha kisült már, ide véle,  
Hadd egyem meg melegébe.  
  
Jaj, de szép a karácsonyfa  
Ragyog rajta a sok gyertya.  
Itt egy szép könyv, ott egy labda.  
Jaj de szép a karácsonyfa!